Neuvoston päätös,
tehty 28 päivänä marraskuuta 2002,
luvan antamisesta Kreikan hallitukselle myöntää tukea Kreikan puuvillantuottajille
(2002/972/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan kolmannen alakohdan,
ottaa huomioon Kreikan hallituksen 14 päivänä lokakuuta 2002 esittämän pyynnön,
sekä katsoo seuraavaa:
(1) Yhteisön puuvillantuotantoon sovellettavaa järjestelmää muutettiin vuonna 2001, kun puuvillan tuotantotuesta 22 päivänä toukokuuta 2001 annettu neuvoston asetus N:o 1051/2001/EY(1), jonka nojalla jäsenvaltiot voivat toteuttaa puuvillantuotannon rajoittamiseen tähtääviä toimenpiteitä ympäristönsuojeluun liittyvistä syistä, tuli voimaan. Uuden järjestelmän myötä otettiin käyttöön aiempaa tiukempi yhteisvastuuseen perustuva mekanismi. Tämä on aiheuttanut huomattavia ongelmia järjestelmän soveltamiselle, jonka yksityiskohdista säädetään asetuksissa (EY) N:o 1591/2001(2) ja (EY) N:o 1398/2002(3).
(2) Uuden järjestelmän soveltamisesta vuoden 2001 puuvillasatoon, jonka hehtaarituotos on ollut hyvin suuri, on ollut seurauksena se, että puuvillan kokonaistuotanto markkinavuonna 2001-2002 on ollut erittäin korkea, minkä vuoksi asetuksen (EY) N:o 1051/2001 nojalla maksettavaa korvausta on supistettu tuntuvasti.
(3) Kreikan viranomaiset eivät ole sisällyttäneet 206365:tä tonnia puuvillaa, josta siemeniä ei ole poistettu, siihen määrään, joka on oikeutettu tukeen kaudella 2001-2002. Komission asetuksella (EY) N:o 1398/2002 sellaisen puuvillan määräksi, josta siemeniä ei ole poistettu, vahvistetaan kuitenkin 1246839 tonnia. Näin ollen vakauttajamekanismin soveltamisen seurauksena yhteisön tuen määrä on vähentynyt.
(4) Tämä tuen väheneminen on puolestaan vaikuttanut 93405 maanviljelijän tuloihin. Useat näistä viljelijöistä olivat tehneet merkittäviä investointeja noudattaakseen ympäristöä koskevia säännöksiä ja hyvää maatalouskäytäntöä. Tulojen menetys uhkaa useiden Kreikan puuvillatilojen elinkelpoisuutta, ja sillä saattaa olla erittäin kielteinen sosiaalinen vaikutus kyseisillä alueilla.
(5) Korvatakseen niiden perheiden tulojen pienenemisen, joihin vakauttajamekanismin soveltaminen vaikuttaa, Kreikan hallitus on harkinnut mahdollisuutta myöntää tukea niille puuvillantuottajille, jotka ovat noudattaneet hyvää maatalouskäytäntöä ympäristöä koskevien säännösten mukaisesti. Tuen kokonaismäärä on enintään 90000000 euroa.
(6) Tätä tukea voidaan siten pitää tavallisesta poikkeavien olosuhteiden vuoksi poikkeuksellisesti ja siinä määrin kuin se on ehdottoman välttämätöntä todetun epätasapainotilanteen korjaamiseksi, yhteismarkkinoille soveltuvana tässä päätöksessä säädetyin edellytyksin.
ON TEHNYT TÄMÄN PÄÄTÖKSEN:
1 artikla
Kreikan hallituksen myöntämää poikkeuksellista tukea puuvillantuottajille pidetään yhtenäismarkkinoille soveltuvana. Kyseinen tuki muodostuu Kreikan hallituksen myöntämästä markkinointivuotta 2001-2002 koskevasta kansallisesta korvauksesta niille Kreikan puuvillantuottajille, jotka ovat noudattaneet hyvää maatalouskäytäntöä. Tukea myönnetään yhteensä enintään 90000000 euroa sellaisten tuotettujen määrien osalta, jotka ovat oikeutettuja tukeen asetuksen (EY) N:o 1398/2002 nojalla.
2 artikla
Tämä päätös on osoitettu Helleenien tasavallalle.
Tehty Brysselissä 28 päivänä marraskuuta 2002.